《宴王绳武玉峰草堂一首》
明代·黄省曾

爱尔金门彦，为家倚玉峰。旷区真特涌，百里此维宗。

在昔传名岫，于今擅美封。气灵园羽异，山秀苑华秾。

作沼通崖液，开堂写嶂容。旭春卿霭积，霞晚紫辉重。

梵塔标池影，仙楼表宅踪。台疑登凤鸟，城似入芙蓉。

卧榻成游具，閒居足眺供。平生泉石兴，于以策云筇。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。